Wie is reg? « Roekeloos
Deur Roekeloos ⋅ 29 Julie 2012 ⋅ E-pos hierdie artikel
Gelys onder Andreas van Wyk, Maatskappywet, Sake24, tafelberg Boeke
Kan geoloë en seismoloë gedagvaar word, omdat hulle inwoners van 'n dorpie nie teen 'n aardbewing gewaarsku het nie? Het 'n huiseienaar 'n reg op sy uitsig wat hom teen sy buurman se bouplanne beskerm?
Dít is van die vrae wat Andreas van Wyk beantwoord in sy rubrieke wat weekliks landwyd in Sake24 verskyn. Hy bespreek opspraakwekkende plaaslike en internasionale regstwiste soos die hofsaak tussen twee Duitse dieretuine oor die ysbeer Knut.
Uit baie rubrieke is daar vir Jan Alleman waardevolle lesse te leer. Aan die hand van 'n paartjie van Plettenbergbaai se saak in die Bloemfonteinse appèlhof verduidelik Van Wyk byvoorbeeld dat saambly-paartjies wel sekere regte het. In nog 'n rubriek kom werknemers se regte ten opsigte van hul kleredrag en haarstyle weer ter sprake.
Van Wyk gebruik gereeld nuusgebeure om sekere regspunte te bespreek. Hy kyk ook na spesifieke wetgewing soos die Maatskappywet en die probleme daarrondom. Sy uitgebreide kennis van die geskiedenis en die internasionale reg sorg vir prikkelende leesstof.